కేరళవాళ్లకి కొబ్బరిపుట్టులో కొమ్ముసెనగల కూర కలుపుకొని తినడం అంటే మహాఇష్టం...
కోనసీమవాసులు చింతచిగురు రొయ్యలంటే ప్రాణం పెడతారు...
దేశవ్యాప్తంగా ఉన్న స్థానిక రుచుల్లో మనకు తెలిసినవి కొన్నే. తెలియని వాటిని వెలికితీసి .. కాపాడే ప్రయత్నం చేస్తున్నారు ఓ ముగ్గురు అమ్మాయిలు..
ఐసీసీపీ... ఇండియన్‌ కమ్యూనిటీ కుక్‌బుక్‌ ప్రాజెక్ట్‌. ఈ సైట్‌లో మనదేశంలోని ప్రఖ్యాత పాకశాలల(క్యుజీన్స్‌) గురించే కాక మనకు తెలియని, అరుదైన క్యుజీన్ల వివరాలు కూడా ఉన్నాయి. ముఖ్యంగా ఆయా ప్రాంతాల్లో అమ్మమ్మల కాలం నుంచీ వస్తున్న సంప్రదాయ వంటలూ... వాటికి అమోఘమైన రుచిని ఆపాదిస్తున్న పాకశాస్త్ర రహస్యాలనీ ఇక్కడ సేకరించి పెట్టారు. భోజనప్రియులని ఆద్యంతం ఆకట్టుకునే ఈ సైట్‌కి ప్రాణం పోసింది పుణెలోని ఫ్లేమ్‌ యూనివర్సిటీకి చెందిన అనన్యాపూజారీ, ఖుషీగుప్తా, ముస్కాన్‌పాల్‌లు. చదువులో భాగంగా ఒక ప్రాజెక్టుని చేయాల్సివచ్చినప్పుడు.. అనన్యపుజారీ మనసులో మెదిలిన ఆలోచన ఇది. 'ఇంట్లో అమ్మ చేసే వంటకాలన్నీ వాళ్ల అమ్మమ్మ నుంచి నేర్చుకున్నవే. ఆ వంటకాలు ఎక్కడ రాసున్నాయని అడిగితే మాత్రం... చిన్నప్పట్నుంచీ చూస్తూ నేర్చుకున్న వంటకాలు వాటిని ఎక్కడా రాసిపెట్టుకోం కదా! అంది. ఇలానే చాలా ఇళ్లలో వారసత్వంగా వస్తున్న ఎన్నో రుచుల రహస్యాలు ఎక్కడా రాసిపెట్టిలేదనీ, అవన్నీ నోటిమాటగానే ఒకతరం నుంచి మరొకతరానికి అందుతున్నాయని అనిపించింది. ఇక నుంచైనా ఆ పాకశాస్త్ర రహస్యాలని అందరికీ అందుబాటులో ఉంచాలన్న ఉద్దేశంతో ఈ ప్రాజెక్టుకి రూపకల్పన చేశాం' అంటుంది అనన్యాపూజారి. 'కాలేజీ ప్రాజెక్టుగా మొదలుపెట్టిన ఈ ప్రయత్నం నెమ్మదిగా ఊపందుకుంది. మొదట్లో బంధువులు, స్నేహితులు చెప్పి... స్వయంగా చేతిరాతతో రాసిచ్చిన వంటకాలని ఇక్కడ ఉంచేవాళ్లం. ఆ తర్వాత బయటవాళ్లు కూడా ఆసక్తి చూపించడంతో ఇప్పుడు మా దగ్గర ఓ పెద్ద లైబ్రరీనే ఉంది' అంటోంది ముస్కాన్‌. ఉత్తరాది, దక్షిణాది వంటకాలతోపాటు ఈశాన్య రాష్ట్రాలకు చెందిన వైవిధ్యమైన రుచులనీ ఈ వేదికపైకి తీసుకొచ్చిన ఈ విద్యార్థి త్రయం ఒక ఆసక్తికరమైన మ్యాప్‌ని కూడా తయారుచేసింది. ఈ మ్యాప్‌లో మనం క్లిక్‌ చేసిన చోట... ఆయా ప్రాంతాల వంటకాలు, వాటి వివరాలు మనల్ని చవులూరించేలా చేస్తాయి. ఈ క్రమంలో సింధీ, గోవా, ధింగ్రీ, ఆంగ్లో- ఇండియన్‌ వంటకాలు ఎన్నో ప్రశంసల్ని అందుకున్నాయి. కొన్ని క్యుజీన్ల వెనుక ఉన్న చరిత్రలని సైతం ఇక్కడ అందుబాటులో ఉంచారు. ఆసక్తి ఉన్నవారు communitycookbooks.wixsite.com/websiteలో చూడొచ్చు.
keralavallaki kobbariputtulo kommusenagala kuura kalupukoni tinadam ante mahaishtam...
konaseemavaasulu chintachiguru royyalante praanam pedataaru...
desavyaaptamgaa unna sthaanika ruchullo manaku telisinavi konne. teliyani vaatini velikiteesi .. kapade prayatnam chestunnaru oo mugguru ammayilu..
iccp... indian community kukybuke prajecte. ee saitelo manadesamloni prakhyaata paakasaalala(cuseense) gurinche kaaka manaku teliyani, arudaina cuseenla vivaraalu kuudaa unnaayi. mukhyamgaa aayaa praantaallo ammammala kaalam nunchi vastunna sampradaaya vantaluu... vaatiki amoghamaina ruchini aapaadistunna paakasaastra rahasyaalanee ikkada sekarinchi pettaaru. bhojanapriyulani aadyantam aakattukune ee saiteki praanam posindi puneloni flame universityki chendina ananyapujari, khushigupta, muskaanmpale. chaduvulo bhagamga oka praajektuni cheyalsivachinappudu.. ananyapujaarii manasulo medilina aalochana idhi. 'intlo amma chese vantakaalannii vaalla ammamma nunchi nerchukunnave. aa vantakaalu ekkada rasunnayani adigithe maatram... chinnappatnunchi chustuu nerchukunna vantakaalu vaatini ekkada rasipettukom kada! andi. ilaane chala illalo vaarasatvamgaa vastunna enno ruchula rahasyaalu ekkada rasipettiledani, avannee notimaatagaane okataram nunchi marokataraaniki andutunnaayani anipinchindi. ika nunchainaa aa paakasaastra rahasyaalani andarikee andubaatulo unchaalanna uddesamto ee praajektuki roopakalpana chesham' antundi ananyapujari. 'callagy praajektugaa modalupettina ee prayatnam nemmadigaa oopandukundi. modatlo bandhuvulu, snehitulu cheppi... swayamgaa chetiratato raasicchina vantakaalani ikkada unchevallam. aa tarvaata bayatavallu kuudaa aasakti choopinchadamtho ippudu maa daggara oo pedda librarine undi' antondi muskan. uttaraadi, dakshinaadi vantakaalatopaatu eesaanya rashtralaku chendina vaividhyamaina ruchulanee ee vedikapaiki teesukochina ee vidyaarthi trayam oka aasaktikaramaina mapmeni kuudaa tayaaruchesindi. ee mapplo manam clicke chesina chota... aayaa praantaala vantakaalu, vaati vivaraalu manalni chavulurinchela chestayi. ee kramamlo sindhee, gova, dhingri, aanglo- indian vantakaalu enno prasamsalni andukunnaayi. konni cuseenla venuka unna charitralani saitam ikkada andubaatulo unchaaru. aasakti unnavaaru communitycookbooks.wixsite.com/websiteloo chudochu.